述九頌  其五
作者：程公許
朝代：宋

paragraphs: 蘿門兮薜戶，宛其姝兮靜女。
撫瑶瑟兮清歌，歌不絕兮如縷。
事君子兮歲幾何，薺非甘兮蘗非苦。
金石兮貞心，恩深兮雨露。
豔半額兮姱倡，豈娥眉兮能嫵。
山之顛兮虎豹嗥，波洶洶兮蛟龍饕。
君欲行兮孰導，隠余思兮鬰陶。
願一列兮無從，首倦櫛兮頻搔。
寶輅兮瑶轍，道阻兮積雪。
君何志兮遠遊，危斷綏兮惙惙。
歲冉冉兮將遒，蹇奚淹兮山椒。
愕噦鳳兮戾止，曰有詔兮汝謀。
日有食兮仍曜，景有晏兮復朝。
苟蓀薆兮弗諼，聊延佇兮中洲。